
HAGIOGRAFSKE TEME U HRVATSKOJ KNJIŽEVNOSTI 
U XIX. I XX. STOLJEĆU 


Josip BRATULIĆ, Zagreb 


Hrvatska književnost prije narodnoga preporoda, upravo nacionalne integracije sredinom 
XIX. stoljeća, obiluje tekstovima kojima su naslovni junaci biblijske osobe ili sveci: Judita, 
Suzana, Marija Magdalena, Rozalija. U XIX. st. književnost, u službi nacionalnih i društvenih 
zadataka, ali is naglašenom voljom za slobodom stvaralaštva, zapušta hagiografsku tematiku. 
Ta tematika — posebice u prvoj polovici XX. stoljeća — ponovno oživljava u okviru pučke 
književnosti. Često se tekstovi takve književnosti ostvaruju kao zrela književna djela, jednako 
u stihu kao i u prozi, u romanima i pripovijestima. Ta književnost zadovoljava načela pučke 
književnosti, ali i estetska načela umjetnički oblikovanih tekstova. 


Ključne riječi: hagiografija, životi svetaca, pučka književnost, XIX. i XX. stoljeće 


Životi znamenitih ljudi, posebice onih koji su zadužili druge, a među takve 
zasigurno idu i sveci, oduvijek su privlačili pozornost pisaca i čitalaca. Od 
antičke književnosti, preko srednjega vijeka, do naših dana. Hrvatska pisana 
kultura i književnost nije u tome izuzetak. Naša slavljenica, Ivanka Petrović, 
svojim je istraživanjem hrvatske kršćanske tradicije posebnu pozornost po- 
svetila srednjovjekovnim tekstovima života svetaca i svetica, staroslaven- 
skim, hrvatskim i latinskim. To je područje istraživanja naše kulturne proš- 
losti tražilo spremna i strpljiva radnika, a u Ivanki ga je u punini toga smisla 
steklo. Široko i duboko poznavanje problematike kojom se Ivanka bavi uro- 
dilo je njezinim brojnim studijama i raspravama o hrvatskoj i europskoj hagi- 
ografiji. Ustrajnost u traganju za tekstovima, temeljito znanje jezika i pisama 
na kojima su tekstovi zapisani, u rukopisima i tiskanim knjigama, pomoglo 
je Ivanki Petrović da nađe pravi put do spoznaja kojima je pomaknula opća 
i posebna znanja o hagiografskim tekstovima, te tako dala zreo i lijep prilog 
našoj medievistici. Ovaj moj prilog malen je hommage njezinu radu. 

Kako je njezino istraživanje prvenstveno bilo usmjereno na srednji vijek, 
o čemu je objavila nekoliko priloga u domaćoj i stranoj periodici, i sažeto u 
ediciji Hrvatska i Europa,' a u istoj je ediciji prikazana hagiografska i pro- 
povjednička književnost u baroku i prosvjetiteljstvu,* uz kratku napomenu 
o toj tematici u hrvatskoj renesansnoj književnosti, ovaj će se moj rad baviti 
tom problematikom, više kao bibliografski nacrt nego kao znanstvena ras- 
prava, za razdoblje XIX. i XX. stoljeća. 

U hrvatskoj dopreporodnoj književnosti mnogo je vrhunskih djela posve- 
ćeno svecima i sveticama. Marko Marulić, nazvan i ocem hrvatske (autorske) 
književnosti svojim je hrvatskim djelima — tiskanom Juditom, i Suzanom koja 
je dugo ostala u rukopisu do XIX. st., prethodnik onih koji će i u Starom i u 
Novom zavjetu, i u kršćanskoj tradiciji nalaziti teme za svoj književni posao. 
Da je njegova Davidijada, napisana u latinskim heksametrima, bila tiskana u 
godinama kad je napisana, sigurno bi i slika hrvatske 1 svjetske književnosti 
bila drugačija. Ne manje značenje imaju i djela Mavra Vetranovića Čavčića s 
biblijskom tematikom: Posvetilište Abrahamovo i Prikazanje po način od ko- 
medije Kako bratja prodaše Jozefa, i dramatizacija Suzane. Sredinom XVI. 
stoljeća svojevrsnu antihagiografiju napisao je Matija Vlačić Ilirik svojim 
golemim djelom Katalog svjedoka istine, s objašnjenjem o svjedocima, a 
to su oni koji su se prije našega vremena opirali rimskom papi i zabludama 
papinstva te pismeno iznosili borbene misli (Catalogus testium veritatis qui 
ante nostram aetatem pontifici Romano et papismi erroribus reclamarunt 
pugnantibusque sententiis scripserunt). U njemu je popisao sve one koji su 
se, po njegovu mišljenju, protivili primatu rimskoga biskupa, pape, i kroz 
stoljeća ratovali za kršćansku istinu. Vlačić je u svojim istraživanjima ipak 
išao predaleko: nije poštedio ni sv. Petra, apostola, koji je prema njemu bio 
»niskog roda i položaja i neobrazovan ... da ga je mučilo častohleplje i žud- 
nja za vlašću ... da nije shvatio misterij Kristove muke i dobročinstvo«. Ide 
dotle, te još spominje da Isus Petra »naziva sotonom i ne će da s njime dalje 
razgovara«, a to sve je, zatim kroz povijest urodilo tragičnom činjenicom da 
se pape izabiru ponajviše iz kruga »najgoreg ološa, pomoću opakih spletki« 
... te su ti izabranici »bili potpuno neuki magarci«.? 





! PETROVIĆ 2000. Vidjeti, osim u bibliografiji i rad Ivanke PETROVIĆ 1990. 

? BRATULIĆ 2003. O hagiografijama u 18. i 19. stoljeću objavila je knjigu Divna ZEČEVIĆ 
2000. 

3 VLAČIĆ ILIRIK 1960: 13 i 14. Vidi o tome BRATULIĆ 2004: 27-36. 

Devetnaesto stoljeće u hrvatskoj kulturnoj i nacionalnoj povijesti obi- 
lježeno je nacionalnom integracijom Hrvata, združivanjem Kraljevina 
Hrvatske, Dalmacije i Slavonije, a zatim Istre i Dubrovnika u jednom imenu 
— hrvatskom, ali i Hrvata u Bosni i Hercegovini zajedničkim pravopisom i 
jezikom štokavske stilizacije, kao i nastojanjem hrvatskih političara i rodo- 
ljuba da hrvatski prostor bude i politički i upravno ujedinjen; iako se nacio- 
nalno ime proteglo na cijelo hrvatsko područje, iako je bilo obuhvaćeno za- 
jedničkim jezikom i pismom, političko ujedinjenje Trojednim kraljevstvom 
nije ostvareno. Dalmacija nije politički združena s Hrvatskom i Slavonijom, 
iako se Hrvatski sabor ponosio svim trima Naslovima. Ipak je taj veliki na- 
por — Hrvatski narodni preporod — djelo kulturnih radnika i političara donio 
najbolji povijesni plod — modernu Hrvatsku. Oblikovao se književni jezik, 
na njemu su napisana brojna vrhunska djela, povezao je u jedno duboku 
tradiciju i suvremeno stvaralaštvo i trajno oblikovao književna nastojanja 
građanske inteligencije, jednako onih koji su pisali tekstove, kao i onih koji 
su ih čitali. Osim u još živoj kajkavskoj književnosti, teme iz hagiografije 
kao da nisu pripadale u tematiku koja bi zanimala ni onovremene književni- 
ke ni čitalačku publiku. Ipak — posljednji kajkavski kulturni djelatnik, Ignac 
Kristijanović, »slavne fare kapelske plebanuš«, nije se obazirao na »tren- 
dove«, ostao je u matici kajkavskoga jezičnoknjiževnoga izričaja koja je i 
književno i jezično već presušivala. Kasnije je postao »pervostolne cirkve 
zagrebečke kanonik i jašprišt«, a na posljednjoj se knjizi potpisao i kao »na- 
slovni biškup omiški«. On je objavio nekoliko knjiga koje su vezane za pret- 
hodna razdoblja književnosti, jezika i duhovnosti: Žitek sveteh mladencev i 
dčvic (1847.), slijedila je knjiga Kratki žitek vseh sveteh apoštolov (1847.) 1 
zatim Žitek sveteh mučenikov u dva sveska (1859. i 1871.).“ 

Tek potkraj stoljeća, drugi je kanonik, sveučilišni profesor, Franjo 
Iveković povezao stariju i noviju tradiciju izdavši u dvanaest svezaka Život 
svetaca i svetica Božjih (prva knjiga, za siječanj, 1873. — dvanaesta knjiga, 
za prosinac, 1888.). U drugom izdanju, kojoj je nakladnik Dionička tiskara, 
zbirka svetačkih životopisa tiskana je u četiri sveska (od 1892. do 1908.). 
U Pristupu s podnaslovom O nasljedovanju svetaca i svetica Božjih autor 
navodi što ga je navelo da napiše svoje djelo — to je »priznata istina da 
primjer više može nego riječ sama. Zato se opisuju življenja svetih ljudi, 





4 ZEČEVIĆ 2001. 
121 


J. BRATULIĆ, Hagiografške teme u hrvatskoj književnosti u ... SLOVO 60 (2010) 


da ugledajući se u njih, idući slijedom njihovim, nasljedujući ih, hotniji bu- 
demo živjeti kršćanski, kreposno«. Djelo je naišlo na velik broj čitatelja, a 
među onima koji su knjige (ili upravo jezik autora) pohvalili bio je i Tomo 
Maretić u Predgovoru 2. izdanja svoje Gramatike.* Iveković se u svom radu 
služio onovremenom pučkom hagiografskom literaturom, kakva je npr. 
knjiga Heiligen Legende isusovca Matije Vogela, koju je priredio njegov 
redovnički subrat Franz X. Weininger, i koja je u XIX. st. doživjela više 1z- 
danja. Slično Ivekovićevoj knjizi zasnovana je 1 knjiga Koledar svih svetaca 
i svetica Božjih ili Životi svetaca, koja je izlazila u Splitu od 1899. do 1910. 
Djelo je izlazilo u sveščićima, te su sačuvani rijetki primjerci. Ime autora, 
ili priređivača nije označeno ni na prvom sveščiću, ali ni na naslovnici iz 
1910. Djelo je napisano na štokavskoj ikavici, te i po tome pripada puč- 
koj književnosti kao i neka djela koja su tiskana u to vrijeme u Dalmaciji. 
Tek uoči Drugoga svjetskog rata, u okviru pučke knjižnice, »Jeronimskoga 
svjetla«, izlaze Životi svetaca, autora Maksimilijana Lacha, brata pomoćnog 
biskupa zagrebačkoga Josipa. Izašlo je u svemu pet svezaka, od siječnja do 
lipnja. Nakon 1945. niz je prestao izlaziti. Za razliku od toga zagrebačkog 
nedovršenog projekta, na gradišćanskohrvatskom je posve dovršen: autor, 
benediktinac Augustin Blazović izdao je četiri sveska knjige Sveci u crikve- 
nom ljetu (I-IL, Beč, 1966-1970., III-IV, Željezno, 1974.-1980.). Napisao je 
i životopis sv. Benedikta, na mađarskom jeziku. 

Sve te knjige, i njihovi autori, spomenuti su u povijestima hrvatske knji- 
ževnosti, ali nisu privukli pozornost istraživača književnosti, iako su ta djela 
bila čitana u širokom krugu čitateljstva, te su i na taj način utvrđivala hr- 
vatski književni jezik, kakav je prihvaćen u drugoj polovici XIX. stoljeća, 
kao jezik svih Hrvata. Od toga vremena knjige sa životima svetaca, na mar- 
gini su književnosti, iz središta popularnosti povukle su se u seoske kuće, 
gdje su se čitale za dugih zimskih večeri, uz ognjišta i uz žmirkavo svjetlo. 
Zanimanje za takvu vrstu književnosti u pučkim krugovima nije jenjavalo, 
te se produžilo i u XX. stoljeće. 





MARETIĆ 1931: Predgovor: »Najznatnija je promjena u ovom izdanju, što su za gra- 
matiku uzimane potvrde i primjeri i iz djela nekolicine pisaca, koji dobro znadu naš je- 
zik i dobro njim pišu, a nijesu upotrebljeni za prvo izdanje. To su ,Životi svetaca“ od F. 
Ivekovića ...«, a zatim još navodi prijevod »Korana« od M. Ljubibratića, dva srpska pisca, 
M. Milićevića i M. Šapčanina i djelo »Historija« N. Nodila. K tome i narodne pjesme koje 
su objavili I. F. Jukić i G. Martić. 

Iznimke su rijetke: malo je književnika u drugoj polovini XIX. i počet- 
kom XX. stoljeća poželjelo pisati književne tekstove s temom o svetima. 
Među njima posebno mjesto zauzima Ivan Krstitelj Tkalčić, proučavatelj 
Zagreba, arhivist i mecena. Njegov roman Severila* prvi je hrvatski povije- 
sni roman. Iako se tvrdi da je to Šenoino Zlatarovo zlato, koje je kao knjiga 
izašlo 1872., roman Ivana K. Tkalčića, izašao je nekoliko godina ranije, ali 
tema je ranokršćanska, a ne tematika iz hrvatske povijesti. Mnogo je snažni- 
je s našom kulturnom poviješću povezana njegova knjiga Na uspomenu ti- 
suću-godišnjice sv. Cyrilla i Methoda, slovjenskih apostolah, izašla 1863. To 
su one znamenite godine u Hrvatskoj kad se rodila hrvatska ćirilometodska 
znanost. Velik je početak označila knjiga Franje Račkoga Viek i djelovanje 
sv. Cyrilla i Methoda slovjenskih apostolov — kao prvi dio (»odsjek«) opsež- 
ne studije (1857.). Drugi dio izašao je 1859. Knjiga Pismo slovjensko izašla 
je 1861." U Programu Zagrebačke gimnazije 1854. Matija Mesić objavio 
je raspravu Život sv. Cirilla i Methoda. Na spomen početka ćirilometodske 
misije izašla je knjiga-spomenica Tisućnica slovjenskih apostolah sv. Cirila 
i Metoda (1863.) s predgovorom Ivana Kukuljevića Sakcinskoga, pjesmama 
I(vana) T(rnskoga) i P(etra) P(reradovića), i znanstvenim prilozima Franje 
Račkoga, Vatroslava Jagića i Matije Mesića. Kad se, na sličan način, slavila 
Metodova obljetnica u Đakovu, izašla je knjiga Josipa Riegera Žiće svetoga 
Metoda, apoštola slavenskih naroda i arcibiskupa panonsko-moravskoga 
(1885.). Knjiga je sastavljena prema sličnoj češkoj knjizi, ali naša ima i dva 
posebna poglavlja: Lav XIII. i slavenstvo i J. J. Strossmayer i slavenstvo. 
U tim se godinama kult Svete braće proširio cijelom Hrvatskom, podiza- 
ni su njima posvećeni brojni oltari, postavljeni su brojni kipovi i slike, a 
nad svime je bdio đakovački biskup Josip Juraj Strossmayer, koji se sma- 
trao nasljednikom sv. Metoda, biskupa i poslanika slavenskim narodima. U 
Zagrebačkoj katedrali za Metodov dan slavljena je misa na staroslavenskom 
jeziku, a već prije izdana je i knjižica misne službe za blagdan sv. Ćirila 
i Metoda (1881.), tiskana latiničnim slovima. Utemeljena je i Družba sv. 
Ćirila i Metoda, kojoj je cilj bio podizati i uzdržavati hrvatske škole u Istri, 





* TKALČIĆ 1866. Novo izdanje 1991. priredio je Stjepan Damjanović, s popratnim teksto- 
vima K. Nemeca, »Prvi hrvatski povijesni roman« i J. Bratulića, »Ivan Krstitelj Tkalčić 
povjesničar Zagreba i Siska«, likovno ukrasio Ž. Janeš. 

7. Vidi više o tome PETROVIĆ 1979. 

jer ni austrijska uprava u Beču, ni Istarski pokrajinski sabor u Poreču nisu 
htjeli podizati hrvatske škole u Istri. 

Sveti Vlaho, Blaž, biskup i mučenik iz Sebaste, dubrovački zaštitnik — 
parac — prisutan je u hrvatskoj knjževnosti u Dubrovniku brojnim sastav- 
cima, i na hrvatskom, i na latinskom, i na talijanskom jeziku.* Posebnu, 
opsežnu monografiju o njemu i o njegovoj pomoći Dubrovniku sastavio je i 
objavio Stijepo Skurla, kanonik dubrovački, ljubitelj starina i domaće povi- 
jesti. Knjigu je naslovio Sveti Vlaho, biskup i mučenik od Sevaste, dubrovač- 
ki obranitelj (Dubrovnik, 1871.). U prvom dijelu opisuje život sveca, prema 
izvorima, primjerice prema životopisu Petra Bašića (1803.) ali i prema djelu 
A. Niccolaia, Memorie storiche di san Biagio (1752.), a drugi dio, opsežniji, 
posvećen je svjedočanstvima o čašćenju sveca i objavljenim dokumentima 
iz kojih se vidi kako je, kada i na koji način Svetac branio i obranio svoj 
Grad. 

S književnim je ambicijama svoju »pjesan u 3 pjevanja« Jeremija (1893., 
drugi put u knjizi Pjesme i pripoviesti, 1944.) napisao Branimir Livadić. 
Pjesan nije ni tada, a ni kasnije, pobudila posebnu pozornost. Sa sličnom 
je ambicijom, ali i većim uspjehom Ivan Evanđelist Šarić ispjevao Juditu, 
epilij u pet pjevanja. Neki su ga, prvenstveno vjerski protivnici, optuživali 
zbog nepriličnih, čak opscenih opisa! Naravno da toga u tom epiliju nema. 
Pjesma je ispjevana u tečnim heksametrima (1921.). Godinu dana nakon 
izlaska te pjesme iz tiska, autor je imenovan vrhbosanskim (sarajevskim) 
nadbiskupom. U izgnanstvu, u koje je morao krenuti nakon 1945., osim po- 
novnoga izdanja Svetoga pisma, napisao je životopise sv. Franje Asiškoga i 
sv. Franje Ksaverskoga (1953.). 

Veliki pothvat je poduzeo Nikola (Niko) Batistić, klasični filolog, da u 
pučkom desetercu ispriča živote popularnih svetaca, koji su bili zaštitnici 
njegova rodnoga mjesta i župe. Prvi je bio spjev o sv. Luciji." Filološko uho 
može zasmetati ono što je autor zapisao u Predgovoru, ali za to je sigur- 
no imao razloga: »Još i danas za prosti puk više vrijede nesgrapni život s. 
Olive i Kačićeva Razgovora nego sva djela Nalješkovića, Držića, Vetranića, 
Čubranića i ostalih ljubavnih pjesnika. Potaknut od ovakog subjektivnog 





5 Vidi o tome knjigu PALJETAK; FALIŠEVAC; FORETIĆ 2001. 

* Život svete Lucije, djevice i mučenice, opjevan pučkim stihom, Zadar, 1896. Knjiga je do- 
živjela i drugo izdanje, 1908. Na kraju su vrlo zanimljive Opaske o ranim kršćanskim sve- 
cima i sveticama i o rimskim carevima, napose o caru Dioklecijanu (piše ga Djoklecijan). 

uvjerenja i vođen namjerom da nižem pučanstvu pobliže predočim krjepo- 
sne vrline i neslomivi uzor-značaj jedne od najmilijih svetica, sv. Lucije, 
pokušao sam opjevati najprostijim pučkim stihom, bez nakita i bez ikakvog 
pjesničkog poleta njezin život na temelju rimskog Časoslova, predaje i 
legenda koje još i danas idu od usta do usta sicilijanskog puka«. Objavio 
je zatim spjev o sv. Vidu, zaštitniku rodnoga Žrnova!" i konačno Život sv. 
Katarine." Sve su tri knjige tiskane u Zadru.'* Pobudu da opiše pučkim na- 
činom živote svetaca dao mu je Frano Jeričević, koji je napisao Život sveto- 
ga Martina biskupa. Opjevan pučkim stihom (Zadar, 1897.) i Život svetoga 
Feliča mučenika. Narodnim stihom opjevan (Dubrovnik, 1904.). 

U Zadru je izašla i veoma popularna knjiga Sveti Šimun Bogoprimac,!? 
pučke pjesme koje je skupio i izdao (»obilodanio«) don Luka Jelić. O sv. 
Šimunu Bogoprimcu i o njegovim moćima isti je autor objavio i hagiograf- 
sko-povijesnu raspravu u Radu JAZU (knj. 145, 1901.). Autor, proučavatelj 
glagoljice, arheolog i povjesničar, svoju je knjigu — usku i duguljastu — na- 
zvao »pučka džeparica«. 

Niki Batistiću pridružio se na polju pučke književnosti Pajo Mišura spje- 
vom Sudbina izdajice, religiozni epos u dvanaest pjevanja (Šibenik, 1912.) 
u kojoj opisuje sudbinu Jude, Kristova izdajice. 

Posebnu je pozornost, s pravom, izazvao roman o sv. Franji, u dva di- 
jela: Božji vitez i Božji sirotan Ise Kršnjavoga. Knjige je izdalo Hrvatsko 
književno društvo sv. Jeronima. Ukrasio ih je crtežima Mirko Rački, koji je 
ilustrirao i drugo izdanje njegova proznoga prijevoda Danteove Božanske 
komedije. Te je knjige u Istru uspio, preko granice, prokrijumčariti Božo 
Milanović, te ih je kao svoje izdanje dijelilo književno Društvo sv. Mohora 





" Život svetog Vida, opjevan pučkim stihom, Zadar, 1898. 

U Život sv. Katarine, djevice i mučenice, Zadar, 1910. 

!? Iznenađuju nas riječi autorove iz Predgovora knjizi o svetom Vidu »... sretnom moramo 
nazvati namisao vlč. Dra Ivekovića, što se je odlučio da obdari svoj hrvatski narod svo- 
jim krasnim djelom: ,Životi Svetaca i Svetica božjih“, jer je tim pružio obilno duševne 
hrane svakomu koji želi napredovati u krepostima, oponašajući divne primjere i junačka 
djela, kojima su se odlikovali božji ugodnici. Grehota samo, što onako korisno djelo, nije 
usvojilo i izdalo o svojem trošku koje naše književno društvo, da bude više prošireno u 
narodu i pristupno i siromašnijoj ruci«. Čini se da nije znao da je prvo izdanje izašlo među 
knjigama Društva sv. Jeronima, u nakladi od 5000 primjeraka prvih pet svezaka, a u 8000 
ostali svesci. 

5 Sveti Šimun Bogoprimac. Pučke pisme na uspomenu devetnaeste stogodišnjice smrti sv. 
Šimuna proroka, čije se moći u Zadru slave, Zadar, 1903. 

za Istru. Svoje sam djetinjstvo proveo i uz te knjige. Drugo izdanje izašlo je 
kao pretisak. 

U tradiciji europske romansirane hagiografije dva je romana napisao 
Velimir Deželić sin. Jedan je roman o sv. Ćirilu — Sofiju odabra. Roman 
iz 9. stoljeća (koji je također doživio pretisak, 1963.). To je djelo bilo pre- 
vedeno na slovenski te izašlo pod naslovom Kragulj (1933.). Drugi je To- 
man o sv. Jeronimu, Sedam puta udarani. Roman iz 4. i 5. stoljeća. Oba su 
djela doživjela pohvalne kritike, a zasigurno su se čitale u širokom krugu 
čitateljstva, one su jednako pučke — zbog tematike — i književne — zbog 
načina obrade. Velimir Deželić sin napisao je o tim svecima i tekstove za 
oratorij: Posljednja pričest sv. Jeronima i Život i spomen slavnih učitelja, 
svete braće Ćirila i Metodija, apostola slavenskih. Riječi za oratorij pre- 
veo na njemački jezik Artur Schneider. Glazbu za oba oratorija napisao je 
Božidar Širola. Deželić je priredio i prikazanje Žrtva Abrahamova — prema 
prikazanju Mavra Vetranovića Čavčića, kao i prikazanje Sveti Lovrinac i 
Muka Spasitelja našega. I u tim priredbama sudjelovao je u glazbenom di- 
jelu Božidar Širola. 

U nizu »Knjižnica dobrih romana« što ga je izdavalo Hrvatsko književno 
društvo sv. Jeronima među brojnim knjigama izašao je i roman Velimira 
Deželića st. Mandaljena pobjednica spodnaslovom »Historijskiroman iz 17. 
stoljeća«. Roman opisuje životni put i sudbinu skromne i lijepe Mandaljene 
Vuksanović iz Jelašaka u Bosni. Iz istoga je mjesta bosanski franjevac, pi- 
sac Matija Divković. Djevojka je bila oteta, ali je uspjela pobjeći iz kuće u 
koju su je zatočili; na svom se putu kroz šume i gore, živeći kao hajdučica, 
preobukla u mušku odjeću, sudjelovala u ratnom sukobu između katolika i 
Turaka u Mađarskoj, vratila se u Bosnu, prešla u Dalmaciju pa u Veneciju; 
u Rimu se susrela s Bartolom Kašićem, ispovjednikom za hrvatske hodoča- 
snike. Umrla je na glasu svetosti kao sestra Franciska, 1670. godine.'* Pučku 
legendu o sv. Niceforu, pićanskom biskupu, kako ju je zabilježio Vladimir 
Nazor u Drugoj čitanci (Beč, 1913.) pretočio je u stihove pićanskoga čakav- 
skoga govora, s blagim humorom prema svojim sugrađanima, Karlo Lukež, 
i objavio u knjižici Sv Nicefor, biskup pićonski (Sušak, b.g./1927/.). 

Nakon uspjeha hagiografskih romana Velimira Deželića, dominikanska 
naklada »Istina« naručila je kod hrvatskih književnica biografije-hagiogra- 





4 Vidi i knjigu P. GRGEC 1938. (1989.2), priču Djevica Majke Božje Olovske. 

fije dominikanskih mistika za svoje čitateljstvo. Sida Košutić napisala je 
roman o Henriku Suzonu, mistiku iz XIV. stoljeća, Sluga vječne mudrosti. > 
Štefa Jurkić pak je napisala dva životopisa: prvi o Sv. Katarini Sijenskoj 
(1934.), drugi o blaženoj Imeldi Lambertini.'“ Autorica je pisala i pripovi- 
jesti i novele o svecima i biblijskim likovima, posebice u knjizi Legende u 
bojama i druge priče i pripovijetke (1927.). Čini se da uspjeh ovih knjiga o 
dominikanskim sveticama nije bio poticajan za nastavak toga projekta. Uz 
to je, Marko Soljačić napisao kratak roman o sv. Dominiku, Bijeli svetac. 
Život svetoga Dominika. Roman je doživio dva izdanja. Još ranije napisao 
je 1 kratak životopis blaženoga Marka Križevčanina. 

Sasvim posebnu priču, s neskrivenim književnim ambicijama, o sv. 
Kristoforu, napisao je, i 1922. objavio Vladimir Nazor — Legenda o sv 
Kristoforu. Djelo je sam preveo na talijanski jezik i nazvao ga romanom.!" 
Nazor je napisao i legendu o sv. Placidi, koja je podnijela mučeničku smrt 
na otoku kralja Albusa. > 

Iu XIX. iu XX. st. izašle su hagiografije o popularnim svecima, ali bez 
literarnih ambicija. Tako o sv. Alojziju Gonzagi, sv. Stanislavu Kostki 1 sv. 
Ivanu Berhmansu, isusovačkim svecima kratka ali intenzivna društvenoga 
života. Među izdanjima Društva sv. Jeronima na hrvatski je jezik prevedena 
hagiografija o sv. Stanislavu Kostki autorice Kossak-Szezucke Iz ljubavi. 
Roman o sv. Stanislavu Kostki, 1931. 

Kad su isusovci ponovno došli u Hrvatsku, podigla se velika hajka da im 
se to spriječi, te su ovi životopisi imali zadaću da kažu i drugi dio istine o 
Družbi Isusovoj. Jedan od prvih životopisa sv. Alojzija Gonzage pomogao 
je tiskati Josip Juraj Strossmayer već 1860. Knjiga je tiskana u Osijeku, 
bez imena autora.! U XX. stoljeću su — u izdanjima Društva sv. Jeronima 
— izašle i druge hagiografije, neke s većom, a neke s manjom literarnom 
ambicijom: Doživljaji sv. Jeronima Kerubina Šegvića, Blažena Djevica 
Marija i Sveti Josip Josipa Pazmana, Sveti Pavao Rudolfa Vimera i drugih. 
Uredničkim nastojanjem Josipa Andrića pokrenut je niz kratkih hagiogra- 





15 KOŠUTIĆ 1930. Predgovor je napisao Hijacint Bošković. 

!6 JURKIĆ 1929. Pogovor kao Epilog napisao Sibe Budrović. 

!" NAZOR 1927. 

5 NAZOR 1933. U tom svesku su uvezana tri djela: Istarski bolovi, Priče o kralju Albusu i 
Istarski gradovi. 

" Žitje sv. Alojzije (!) Gonzage. Napisano za duševan razgovor mladeži jugoslavenske. 


127 


J. BRATULIĆ, Hagiografške teme u hrvatskoj književnosti u ... SLOVO 60 (2010) 


fija, sa životima općih i hrvatskih Božjih ugodnika: posebice su bili dobro 
prihvaćeni životopisi hrvatskih blaženika: Marka Križevčanina i Augustina 
Kažotića. Posebnu je pozornost privukla knjiga Bernardina Polonija Blaženi 
Nikola Tavelić i njegovo doba, koja je izašla uoči Drugoga svjetskog Tata. 
Ona je potakla da se dublje i šire uznastoji proniknuti u njegov život i mu- 
čeništvo te da blaženik bude proglašen svetim. To se na svečan način i do- 
godilo, u Rimu 1970. O tom je svecu 1964. napisao roman Luka Brajnović 
pod naslovom Seraf u plamenu lomače, koji je tiskan s izmijenjenim naslo- 
vom, U plamenu; prvo izdanje izašlo u Rimu 1969., drugo u Đakovu 1990.2 
Nakon toga je bio proglašen svetim i Leopold Mandić, kapucin. O njemu je 
roman pod naslovom Siromašno bogatstvo napisao Janko Bubalo (1982.). 
Književnik, književni povjesničar i publicist Petar Grgec izdao je 1938. 
knjigu Sveta Hrvatska u kojoj je sabrao brojne biografije hrvatskih Božjih 
ugodnika. Knjiga je doživjela pretisak 1989. U biblioteci »Katolička mala 
knjiga« (KMK), koju je u Tesliću, u Bosni, utemeljio i vodio Ambrozije 
Benković, među pedesetak kraćih hagiografija, posebnu pozornost privlači 
životopis sluge Božjega Nikole Bjankovića, biskupa makarskoga (1943.). 
Franjevac trećoredac fra Ignacije Radić izdao je 1940. knjigu o krčkom 
biskupu Antunu Mahniću kao uzornom biskupu, vođi katoličkog pokreta 
i o mučeniku za pravedna politička uvjerenja, te posebice kao o branitelju 
glagoljice i slavenskoga bogoslužja. Mahnića su talijanske vlasti odvele u 
konfinaciju iz koje se vratio u Zagreb, ne u svoju biskupiju, što je pogoršalo 
njegovo zdravlje i odvelo ga u smrt. I o Ivanu Merzu, iznimnom intelektu- 
alcu, napisano je nekoliko knjiga u kojima je prikazan njegov život zauzeta 
katoličkoga intelektualca (autori D. Kniewald, J. Vrbanek i drugi). Slično 
i o sluzi Božjem, franjevcu Anti Antiću. Ipak — s pravom — najviše i naj- 
temeljitije o nadbiskupu zagrebačkom, kardinalu Alojziju Stepincu. Autori 
Aleksa Benigar, a zatim i Vinko Nikolić izdali su knjige koje su potakle da 
se govori o njemu, njegovu radu i prilikama u Hrvatskoj u drugoj polovini 
XX. stoljeća, u vremenima totalitarnih političkih sustava, u kojima je izgo- 
rio njegov život. A zatim su slijedile i druge knjige o hrvatskome blaženiku, 





% BRATULIĆ 2006. Lijepa monografija o svecu, Nikoli Taveliću, o vremenu u kojem je 
živio te o svečanosti proglašenja svetim izašla je u Zagrebu 1971. Urednik monografije, 
Hrvatin Gabrijel Jurišić, napisao je više rasprava s katalozima hrvatskih svetaca i blaže- 
nika, onih koji su postigli kult i onih o kojima postoje svjedočanstva o svetom životu ili 
mučeničkoj smrti. 

zagrebačkom kardinalu Alojziju Stepincu. Roman o njegovoj mladosti na- 
pisao je pučki pisac Janko Matko (Kardinalova ljubav, 1993.), a o njegovu 
životu, o vremenu u kojem je djelovao Nevenka Nekić (Kardinalovo srce, 
drugo izanje 2008). Dramu o Alojziju Stepincu napisao je Ivan Bakmaz, 
Stepinac — glas u pustinji (izvedena 1992., objavljena 1997.). Hagiografiju 
o sv. Kvirinu, sisačkom biskupu i zaštitniku grada Siska napisao je Lojzo 
Buturac, a likovno ju je ukrasio Želimir Janeš (Sisak, 1994.). U suvreme- 
noj je hrvatskoj književnosti, u romanima, pripovijestima i dramama snažno 
prisutna i biblijska tematika. Tri je romana s biblijskom tematikom objavio 
Miro Gavran (Judita, Krstitelj, Poncije Pilat), koji su doživjeli više izdanja. 
Jedan je roman iz novozavjetne tematike objavio Mate Sušac (Čovjek iz 
Kerijjotha, 1991.), a nekoliko je drama na biblijske i hagiografske teme, 
koje su se s uspjehom izvodile, napisao Ivan Bakmaz (Susret u Damasku, 
Jeronim i lav, Josip Prekrasni, Šimun Cirenac). Zanimanje za lijepo napisa- 
ne hagiografije — u vremenu poplava autobiografskih i biografskih tekstova, 
s većom ili manjom natruhom literarnosti, ni u naše vrijeme nije prestalo. 
Antun Milovan napisao je nekoliko pripovijedaka o svecima iz ranoga kr- 
šćanstva: Grimizni veo (o sv. Eufemiji), Svjetlo u Areni (o sv. Germany) i 
Biskup s vijencem (o sv. Mauru). Napisao je i životopis svećenika mučenika 
Miroslava Bulešića, o kojemu je dovršen postupak za proglašenje blaženim. 
Dubravko Horvatić napisao je »povijesni roman za mladež« o bosanskoj 
kraljici Katarini koji je doživio nekoliko izdanja; naslov je sa svakim no- 
vim izdanjem otkrivao osobu: Katarina (1983.), Katarina Kosača (1996.), 
Kraljica Katarina Kosača (1997.). U franjevačkom redu slave je kao Božju 
službenicu. Nekoliko je biografija-hagiografija napisala Matija Maša Vekić. 
Uz glavne nakladničke kuće, »Kršćansku sadašnjost« i »Književno društvo 
Sv. Jeronima« iz Zagreba, dvije su nakladničke kuće iz Splita, koje su izdale 
niz biografija svetaca i hagiografija, starijih i novijih, kao i velik broj duhov- 
nih spisa, od crkvenih otaca do suvremenih teologa: to su »Symposion« koji 
kao urednica vodi s. Marija od Presvetog Srca (Anka Petričević) i» Verbum«, 
koju vode kao nakladnik Miro Radalj, a kao urednik Petar Balta. 

Da je hagiografska tematika hrvatskim čitateljima još uvijek zanimljiva, 
najbolje svjedoče dva romana o sv. Franji Asiškome. Prvi je Vječni zaljub- 
ljenik Yvesa Ivonidesa (pseudonim fra Ivona Ćuka), koji je doživio tri izda- 
nja (prvo 1976., treće 2008.), a preveden je i na slovenski. Isti je autor napi- 
sao hagiografske romane o sv. Antunu Padovanskome, sv. Nikoli Taveliću, 

sv. Maksimilijanu Kolbeu 1 sv. Pavlu apostolu. Neki su od njih prevedeni 
na druge jezike. Drugi je roman o istome svecu Mirotvorac u Bolonji fra 
Bernardina Škunce, s podnaslovom roman u obliku povijesne kronike. To je 
vješto i zanimljivo napisano štivo o svetom Franji u povodu 800. obljetnice 
utemeljenja franjevačkoga reda. Knjiga je prepoznata po svojim književnim 
vrijednostima te je bila nagrađena nagradom Matice hrvatske za najbolje be- 
letrističko djelo objavljeno u 2008. godini. Vjerojatno će i roman Božidara 
Prosenjaka Tesar, romansirani životopis svetoga Josipa (2009.), doživjeti 
sličan uspjeh kod čitatelja i kod kritike. 

Summary 


HAGIOGRAPHIC THEMES IN THE CROATIAN LITERATURE OF THE 
19"" AND 207" CENTURIES 


The Croatian literature before the Croatian National Revival, in the time of 
national integration during the mid-19" century, is rich in texts where hero- 
es are the biblical characters and saints: Judith, Susanna, Mary Magdalene, 
Rosalia. Later in the 19" century authors abandon the hagiographic topics, 
following the national and social inspiration and greater creative liberty. 
Hagiographic themes are gradually revived in the framework of the folk li- 
terature early in the 20" century. Such texts are often valuable literary works 
in prose and verse. They fulfill demands of the folk literature, as well as the 
aesthetic principles of the artistically modelled texts. 


Key words: hagiography, lives of saints, folk literature, 19" and 20" cen- 
turies 

